मैंने जेंडर बदला, मूंछें भी आ गईं; फिर भी लोग लड़कियों के नाम से बुलाते हैं
Delhi Transgender Mayank Struggle Story; जल्द वे पूरी तरह मर्द बन जाएंगे, लेकिन उनके वजूद का सवाल पीछा नहीं छोड़ रहा। मयंक की तरह ही हजारों ऐसे ट्रांसमैन हैं, जो अपनी पहचान बनाने के लिए तिल-तिल जल रहे हैं। आज ब्लैकबोर्ड सीरीज में कहानी इन्हीं ट्रांसमैन की…
''बचपन में मम्मी फ्रॉक पहना देती थीं। नेल पॉलिश और बिंदी लगाकर सजा देतीं। मैं लड़कियों के साथ खेलता, स्कूल जाता। लड़कियां ही मेरी दोस्त थीं। थोड़ा बड़ा हुआ तो अपने दोस्तों से अलग दिखने लगा। मेरी दोस्त कहती थीं, तुम पर सलवार-कमीज नहीं जंचता। 
मैं मम्मी से कहता था मुझे भैया की तरह कपड़े पहनना है, लेकिन वो मना कर देतीं। कहती थीं, तुम बेटी हो, बेटी जैसी रहो। एक दिन मम्मी एक लड़के का फोटो दिखाने लगीं। कहने लगीं कि इससे तुम्हारी शादी होगी। मैं सोच में पड़ गया कि मेरी फीलिंग्स तो लड़कियों वाली है ही नहीं।
मैं भागकर दिल्ली आ गया। अब सर्जरी करा रहा हूं। मूंछें आ गई हैं। असली शरीर में लौट रहा हूं, लेकिन पहचान जाहिर करने से डरता हूं। घर से बाहर निकलते ही लोग छूने लगते हैं कि तुम आधा मर्द हो या आधी औरत।''
ये कहानी है दिल्ली के मयंक की। 28 साल के मयंक ट्रांसमैन हैं। मयंक की तरह ही हजारों ऐसे ट्रांसमैन हैं, जो अपनी पहचान बनाने के लिए तिल-तिल जल रहे हैं। आज ब्लैकबोर्ड सीरीज में कहानी इन्हीं ट्रांसमैन की…
दिल्ली की एक भीड़-भाड़ वाले इलाके में तीन कमरे के मकान में मयंक अपने पार्टनर के साथ रहते हैं। जब मैं उनके पास पहुंचती हूं तो वे थोड़ा असहज हो जाते हैं। कहते हैं- 'लोग हमारा बहुत मजाक उड़ाते हैं। सोशल मीडिया पर फोटो डालने पर ऐसे कॉमेंट्स आते हैं कि मैं बता नहीं सकता। इसलिए आप मेरा चेहरा मत दिखाइएगा।'
मैंने मयंक को भरोसा दिलाया कि आपकी पहचान जाहिर नहीं होगी। इसके बाद उनसे बातचीत आगे बढ़ती है...
मयंक बताते हैं, ‘बचपन में मैं मीरा था। मुझे गर्ल्स स्कूल में पढ़ाया गया। लड़कियों के साथ रहता था, लेकिन उनकी तरह फीलिंग्स नहीं थी। मैं बहुत असहज था। समझ नहीं आता था कि लड़कियों के साथ कैसे रहूं। शरीर पर कोई उभार नहीं था, झुककर चलना पड़ता था। घर से निकलता, तो ऐसे कपड़े पहनता कि शरीर ढंक जाए। ज्यादातर टाइम ओवरकोट पहनता था।
परिवार चाहता था मैं किचन का कम सीख लूं, लेकिन मुझे अच्छा ही नहीं लगता। मैं भैया की तरह पापा के साथ काम करना चाहता था। उनके कारोबार में मदद करना चाहता था, पर मुझे सिर्फ उन्हें टिफिन पहुंचाने का ही काम दिया गया।
मैं मेल-फीमेल दोनों आवाज में गाता था। गायक बनने की इच्छा थी, लेकिन घर वालों को यह बात पसंद नहीं आई। मैं कबड्डी खेलना चाहता था, लेकिन पापा ने इजाजत नहीं दी। उनका कहना था तुम लड़की हो, तुम्हें घर में ही रहना है।’
मैं पूछती हूं- आपको जो महसूस हो रहा था, उसके बारे में फैमिली से बात नहीं की?
मयंक जवाब देते हैं- ‘मैं बार-बार कहता था मैं लड़की नहीं हूं, लेकिन कोई मानने के लिए तैयार ही नहीं था। पापा मुझे मारने-पीटने लगते थे। इस वजह से अंदर ही अंदर मैं घुं​​​​टता रहता था। इसी घुटन के चलते बीमार रहने लगा। सांस लेने में दिक्कत होने लगी, अस्थमा हो गया।’
घर कब छोड़ा आपने?
‘जब बड़ा हुआ तो मुझ पर शादी का दबाव बढ़ने लगा। परिवार को लगता था शादी के बाद इसकी सोच बदल जाएगी। एक लड़के से शादी के लिए बातचीत भी शुरू हो गई, पर मुझे पता था मैं क्या हूं। मेरे शरीर के अंदर क्या है। मैं शादी करना नहीं चाहता था। आखिर एक लड़के की लाइफ खराब क्यों करूं। परेशान होकर 2022 में मैंने घर छोड़ दिया।’
मयंक की एक सर्जरी हो चुकी है। दो और सर्जरी होनी है। उनकी जिंदगी में एक फीमेल पार्टनर है, जो उन्हें बहुत प्यार करती है। उसका जिक्र आते ही मयंक के चेहरे पर मुस्कान आ जाती है।
मयंक बताते हैं, 'मेरी पार्टनर मुझे डिप्रेशन में नहीं जाने देती। वो मेरी जिंदगी का हिस्सा है। हम शादी करना चाहते हैं, लेकिन वो डरी हुई है कि हमें किन-किन हालातों का सामना करना होगा। कहीं फिर से हमारी लाइफ में ब्रेक डाउन ना आ जाए। मैं फिर से डिप्रेशन में ना चला जाऊं। मुझे ऐसी लाइफ पार्टनर मिल गई है, जो मुझे एक मर्द के रूप में स्वीकार करती है।
मैं रोज सपने देखता हूं कि घोड़ी पर चढ़कर उससे शादी करने जा रहा हूं। मैं आपको बता नहीं सकता कि कितना खुश हूं, पर मां-बाप को बहुत मिस करता हूं, उनकी डांट याद आती है। काश उन्होंने मेरी इस पहचान को स्वीकार लिया होता।’
इसके बाद मेरी मुलाकात दिल्ली के ही रहने वाले राज से हुई। 26 साल के राज अपनी गर्लफ्रेंड के साथ रह रहे हैं। परिवार इसके खिलाफ है। उन पर पहले केस भी दर्ज हो चुका है। राज ने भी ट्रांसमैन बनने के लिए जरूरी तीन में से एक सर्जरी करा ली है।
राज बताते हैं, ‘मैं बचपन से लड़कों की तरह रहता था। गाड़ी चलाना जानता था। ​​​​​​हर मुश्किल में पापा के साथ खड़ा रहा, लेकिन परिवार ने साथ नहीं दिया। मैंने मां को बताया भी कि मैं लड़की नहीं हूं। मुझे लड़कियों साथ बैठने में दिक्कत होती है, मैं असहज फील करता हूं, पर उन्होंने साथ नहीं दिया। शायद उन पर पापा और समाज के लोगों का प्रेशर था।
एक दिन मुझे सोशल मीडिया से पता चला कि सर्जरी के जरिए असली शरीर में आ सकता हूं। मैं ऐसे लोगों की कहानी पढ़ने लगा, जो सर्जरी करा चुके थे। उनके अनुभवों को जाना। इससे मुझे बहुत मदद मिली।
2019 में मैंने ट्रांजिशन कराना शुरू किया। कुछ दिनों बाद जब पापा को पता लगा, तो वे लोग विरोध करने लगे। उनका कहना था सर्जरी बाद तुम ना लड़की रहोगे ना लड़का। हिजड़ा बन जाओगे। भीख मांगना पड़ेगा।
मैंने उन्हें समझाने की कोशिश की, लेकिन वे नहीं माने। उल्टे मेरे साथ मार-पीट करने लगे। मैं भागकर दिल्ली आ गया। दो महीने पहले ही मैंने 80 हजार रुपए में सर्जरी कराई है।'
राज बताते हैं, ‘सर्जरी के बाद मैं टी-शर्ट पहनता हूं। पहले रात में बाहर निकलने से डर लगता था। अब वो डर खत्म हो गया है। अपने अंदर आत्मविश्वास आ गया है। तकलीफ बस इस बात की है कि अपने लोग ही इसे नहीं मानते हैं।’
मैंने पूछा आप शादी कब करेंगे?
राज बताते हैं, गर्लफ्रेंड ने भी मेरे लिए अपना घर छोड़ दिया है, क्योंकि उसकी फैमिली मुझे स्वीकार नहीं कर रही है। कुछ दिन पहले उसकी मां की मौत हुई, लेकिन वह जा नहीं पाई। मुझे तकलीफ होती है कि मेरी वजह से उसे भी परेशानी उठानी पड़ रही है, पर क्या करूं?
अभी हमारी आर्थिक स्थिति भी ठीक नहीं है। एक NGO में काम करता हूं, लेकिन उतने रुपए नहीं मिलते, जितना चाहिए। मेरी पार्टनर अभी पढ़ाई कर रही है। उसकी पढ़ाई का खर्च भी मैं ही उठा रहा हूं। पढ़ाई बाद वो सेट हो जाए, तो हम शादी कर लेंगे, लेकिन शादी में भी बहुत पेंच है अभी।’
शादी करने में क्या पेंच है?
राज बताते हैं, ‘ट्रांसमैन के लिए सबसे बड़ी दिक्कत होती है अपनी पहचान बदलना। इसके लिए लीगल दस्तावेज बनवाने पड़ते हैं। इसमें काफी खर्च है। आधार कार्ड हो, गजट नोटिफिकेशन हो या कुछ और, हर चीज में पैसा लगता है। इसके लिए इधर-उधर भी बहुत भटकना पड़ता है। जब दस्तावेज बन जाएंगे, तब ही हम कोर्ट मैरिज कर पाएंगे।’
मयंक का परिवार से अब कोई संपर्क नहीं है, लेकिन राज कभी-कभी मां से बात कर लेते हैं। हालांकि, उन्होंने अपनी लोकेशन किसी के साथ शेयर नहीं की है।
दिल्ली के पटपड़गंज इलाके में रहने वाले आर्यन पाशा भी ट्रांसमैन हैं। वे नामी बॉडी बिल्डर हैं। कई नेशनल और इंटरनेशनल खिताब जीत चुके हैं। उनकी लाइफ पार्टनर लक्ष्मी नारायण चर्चित ट्रांसजेंडर राइट्स एक्टिविस्ट हैं।
आर्यन बताते हैं, ‘पैदा हुआ तो लड़की के रूप में पहचान मिली, लेकिन मुझे यह रूप पसंद नहीं था। बचपन से ही स्पोर्ट्स में एक्टिव था। स्केटिंग करता था। नेशनल लेवल पर खेल चुका था। कोई लड़की दोस्त नहीं थी ना ही मैं लड़कियों की तरह कपड़े पहनता था।
6 साल का था, तभी गर्ल्स यूनिफॉर्म में स्कूल जाने से मना कर दिया। 12वीं तक तो किसी को नहीं पता था कि मैं बॉयोलॉजिकल रूप से लड़की हूं। एक दिन स्कूल टीचर को कहीं से पता चला कि मैं लड़की हूं। जानबूझकर लड़कों की तरह कपड़े पहनता हूं। इसके बाद एक ही झटके में सब कुछ बदल गया।
स्कूल के लड़के मारने-पीटने लगे कि तुम लड़की हो। कई लड़के जबरन छूने की कोशिश करते थे। कपड़े हटाने की कोशिश करते थे। रेप की धमकियां भी मिलीं। इस वजह से 12वीं की पढ़ाई बीच में छोड़नी पड़ी।’
धमकियों की वजह से आर्यन और उनका परिवार डर गया। उन्होंने घर से बाहर निकलना बंद कर दिया था। हालांकि, उनके परिवार ने साथ दिया। इसके बाद आर्यन ने 18 साल की उम्र में ट्रांजिशन कराना शुरू किया। उनकी अब तीन सर्जरी हो चुकी हैं। सर्जरी के बाद उन्होंने बॉडी बिल्डिंग शुरू की। वे भारत के पहले ट्रांसमैन बॉडी बिल्डर हैं। अब वे ट्रांसमैन के लिए स्पोर्ट्स फेडरेशन बनाना चाहते हैं।
ऑफिसर पूछते हैं, तुम्हारे पास मेल ऑर्गन है या नहीं
आर्यन बताते हैं, ‘हाल ही में एक ट्रांसमैन ने मुझसे संपर्क किया, जिसकी जबरदस्ती शादी करा दी गई है। उसके हसबैंड को लगता है कि शारीरिक रूप से वो ठीक है, लेकिन वो बहुत घुटन में है। वो अपने शरीर की बंदिशों को तोड़कर जीना चाहता है, लेकिन वो कहे तो किससे कहे। कोई उसकी बात पर यकीन ही नहीं करेगा। ऊपर से बदनामी अलग होगी।
इंसान खुद जानता हैं कि वो क्या है। बाकी लोग नहीं समझ पाते। जब हम दस्तावेज बनवाने जाते हैं, तो ऑफिसर पूछते हैं, तुम पूरे आदमी हो या आधे आदमी। तुम्हारे पास मेल ऑर्गन है या नहीं।’
देश में लाखों ट्रांसजेंडर्स, डर से ज्यादातर पहचान जाहिर नहीं करते
2011 की जनगणना के मुताबिक भारत में करीब 488,000 ट्रांसजेंडर्स हैं। अब ये आंकड़ा काफी ज्यादा होगा, लेकिन इसको लेकर कोई आधिकारिक डेटा नहीं है। भारत के राष्ट्रीय मानवाधिकार की एक रिपोर्ट के मुताबिक 57% ट्रांसजेंडर्स सेक्स चेंज कराने के लिए सर्जरी में दिलचस्पी लेते हैं।
हालांकि, कुल कितने लोगों ने सर्जरी कराई है इसका आधिकारिक आंकड़ा मौजूद नहीं है। इसकी बड़ी वजह ये है कि ज्यादातर लोग छुपकर सेक्स चेंज सर्जरी कराते हैं। वे अपनी पहचान जाहिर करने से डरते हैं।
अब ब्लैकबोर्ड सीरीज की ये दो स्टोरीज भी पढ़िए
1. बिना शादी के बच्चे, पति की जगह भाई का नाम:दबंग हमारे साथ जबरदस्ती करते हैं, हमें गांव से भगाना चाहते हैं
ना डोली सजी, ना दुल्हन बनी, ना शादी हुई। अपनी जिंदगी वीरान है, पर दुनिया को दिखाने के लिए सजना पड़ता है, संवरना पड़ता है। ढलती उम्र में भी गाढ़ा मेकअप लगाकर चेहरों की झुर्रियां छुपानी पड़ती हैं। बच्चे हैं, लेकिन उनके पिता का नाम नहीं। पति के नाम की जगह भाई का नाम लिखने की मजबूरी। (पढ़िए पूरी खबर)
2. पति जेल ना जाए, इसलिए देवर से संबंध बनाने पड़े:बहनोई संग हलाला से मना किया तो तलाक दिया; ये कैसा तीन तलाक कानून
तीन तलाक कानून बने तीन साल हो गए, लेकिन इस तरह के तलाक खत्म नहीं हो रहे। पति को जेल जाने से बचाने के लिए महिलाओं को कभी देवर से हलाला करना पड़ रहा, तो कभी बहनोई से। इसके बाद भी उनका शौहर उन्हें रखने को तैयार नहीं है। कई महिलाओं का हाल आधी विधवाओं की तरह हो गया है। ना वे पति के साथ रह सकती हैं, ना ही उन्हें कोई मेंटेनेंस मिल रहा। (पढ़िए पूरी खबर)